डाक विभाग का बीमा कारोबार में 10 करोड़ ग्राहकों का लक्ष्य  
डाक विभाग ने अपने जीवन बीमा कारोबार के ग्राहकों की संख्या अगले कुछ साल में बढ़ाकर लगभग 10 करोड़ करने का लक्ष्य रखा है।
डाक विभाग ने अपने जीवन बीमा कारोबार के ग्राहकों की संख्या अगले कुछ साल में बढ़ाकर लगभग 10 करोड़ करने का लक्ष्य रखा है और इसके लिए रूपरेखा बनाने के उद्देश्य से वह विभिन्न परामर्शक फर्मों से बातचीत कर रहा है।  विभाग के एक सूत्र ने यह जानकारी दी। उन्होंने कहा, जीवन बीमा कारोबार के भावी कदमों का फैसला करने के लिए डाक विभाग विभिन्न परामर्शक फर्मों से बातचीत कर रहा है लेकिन यह बातचीत अभी शुरुआती चरण में है तथा कुछ भी तय नहीं किया गया है। डाक विभाग की पोस्टल लाइफ इंश्योरेंस (पीएलआई) के तहत लगभग 50 लाख पॉलिसियां तथा 58,132 करोड़ रुपये की राशि है। इसी तरह ग्रामीण पोस्टल लाइफ इंश्योरेंस के अधीन लगभग 1.3 करोड़ पॉलिसियां तथा 67,162 करोड़ रुपये की बीमित राशि है। सूत्रों ने बताया कि ग्रामीण पोस्टल लाइफ इंश्योरेंस की प्रीमियम आय में वृद्धि 2009-10 में 60 प्रतिशत रही। विभाग ने अगले कुछ वर्ष में अपनी ग्राहक संख्या को लगभग 10 करोड़ करने का लक्ष्य रखा है।  विभाग ने डाक विभाग के जीवन बीमा कारोबार के लिए दीर्घकालिक कार्यनीति के लिए परामर्श देने की कार्ययोजना में रुचि रखने वाली फर्मों से रुचि पत्र (ईओआई) आमंत्रित किए थे।